Predkladacia správa

Správa o vodnom hospodárstve v Slovenskej republike 2001 bola vypracovaná na základe rozpracovania Programového vyhlásenia vlády Slovenskej republiky na podmienky Ministerstva pôdohospodárstva SR a bude aj predmetom rokovania vlády Slovenskej republiky.
Po obsahovej stránke je rozdelená na štyri základné časti:
Prvá časť Správy charakterizuje vodné hospodárstvo, jeho postavenie v rámci ekonomiky SR i medzinárodné postavenie, ako aj organizačno-právnu a podnikateľskú štruktúru odvetvia. Zaoberá sa okrem iného vedecko-výskumnou základňou rezortu, charakteristikou samosprávnych organizácií a pod.
Druhá časť Správy hodnotí realizáciu cieľov koncepcie a zásad vodohospodárskej politiky. Okrem hodnotenia materiálnych a ľudských zdrojov sa zameriava na produkciu vo vodnom hospodárstve, na výsledky dosiahnuté pri zásobovaní obyvateľstva pitnou a úžitkovou vodou, pri odkanalizovaní a čistení odpadových vôd, ako aj na hodnotenie úžitkov z využitia vodných tokov. Podstatný priestor je venovaný ekonomike a pôsobeniu ekonomických nástrojov vo vodnom hospodárstve (ceny, dane, mzdy, úvery, dotácie a pod.).
Tretia časť obsahuje vymedzenie východísk pre rozpočet roku 2002 a posledná štvrtá časť vymedzuje úlohy vodného hospodárstva v nasledujúcich rokoch.
Pri spracovaní Správy sa vychádzalo zo základných dokumentov odvetvia vodného hospodárstva, z materiálov Štatistického úradu Slovenskej republiky, z údajov štátneho výkazníctva, z databáz vodohospodárskych organizácií Ministerstva pôdohospodárstva SR. Jednotlivé časti Správy boli už v priebehu spracovania konzultované s dotknutými vodohospodárskymi subjektami a záujmovými združeniami. 
Na základe poznatkov z doterajšieho vývoja na riešenie pretrvávajúcich problémov sa navrhujú opatrenia, ktoré sú obsiahnuté v časti D správy. Opatrenia vychádzajú najmä z Koncepcie vodohospodárskej politiky do roku 2005. Tieto sú zamerané do oblasti ekonomickej, legislatívnej a organizačnej.
Materiál bol predložený na medzirezortné pripomienkové konanie, pričom všetky opodstatnené pripomienky boli do správy zapracované. 
Materiál bol prerokovaný na porade ekonomických ministrov, pripomienky boli akceptované a sú zohľadnené v predkladanej správe.